**Lasītājs dāvina lasītājam**   
 Jelgavas Zinātniskajā bibliotēkā jau daudzus gadus sekmīgi darbojas aktivitāte „Lasītājs dāvina lasītājam”. Cilvēki bieži dāvina vai vienkārši atnes grāmatas, kuras dažādu apstākļu dēļ mājās kļuvušas liekas. Tie galvenokārt ir padomju laika izdevumi, kad grāmatas izdeva lielās tirāžās, un to eksemplāru skaits bibliotēkās ir pietiekošs. Grāmatas noliekam visiem pieejamā, lasītāju labi pārredzamā vietā, kur tās var paņemt jebkurš bibliotēkas apmeklētājs.   
  
Dāvinājumu plauktos bieži var redzēt visai labas grāmatas, piemēram Dikensa, Džeka Londona, Jaunsudrabiņa, Raiņa, Rolāna kopotos rakstus, populārās sērijas „Apvārsnis” „Stāsti par dabu”, „Stāsti par vēsturi” un citas. Ar prieku jāsecina, ka dienas gaitā plaukti tiek aktīvi tukšoti, un vērtīgie izdevumi tajos ilgi neuzkavējas. Par šo iespēju parasti ieinteresējas arī skolēnu grupas, kuras ekskursijās apmeklē bibliotēku, un dažs labs iepriecināts dodas mājās ar savu grāmatu rokās.   
  
Līdzīgi plaukti iekārtoti arī pārējās Jelgavas pilsētas bibliotēkās, Zinātniskās bibliotēkas filiālēs.